ET Euroopa Liidu Teataja C 330/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 330/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„NOCCIOLA DEL PIEMONTE”/„NOCCIOLA PIEMONTE”

EÜ nr: IT-PGI-0217-0305-09.06.2009

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — ☒ Toote kirjeldus — ☒ Geograafiline piirkond —  Päritolutõend — ☒ Tootmismeetod —  Seos piirkonnaga — ☒ Märgistus — ☒ Riiklikud nõuded — ☒ Muu (Pakendamine)

2. Muudatus(t)e liik:

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Suurema selguse huvides tuleks sarapuupähklite „Nocciola del Piemonte” kirjeldus esitada koorimata ja kooritud pähklite puhul kahe eraldi lõiguna. Kirjelduse üksikasju ei muudeta.

— Pärast 12. märtsi 2004. aasta määruse (EÜ) nr 464/2004 vastuvõtmist ja selle avaldamist Euroopa Liidu Teataja L seerias 77/25 on kerkinud esile vajadus piirata toote liigitust ja määrata kindlaks erilised turustamiskategooriad selliste toiduainetetööstuses kasutatavate poolfabrikaatide puhul nagu röstitud sarapuupähklid, purustatud sarapuupähklid, sarapuupähklijahu ja sarapuupähklipasta. Tehtud muudatus võimaldab täpsemini kindlaks määrata nimetusega „Nocciola del Piemonte”/„Nocciola Piemonte” hõlmatud sarapuupähklite kasutusvaldkonna ja hõlbustada pädevate ametiasutuste teostatavat kontrolli.

— Sarapuupähklite „Nocciola del Piemonte” sordi nimi „Tonda Gentile delle Langhe” on muudetud nimeks „Tonda Gentile Trilobata”. Sordinime muudatus osutus vajalikuks seoses taotlusega registreerida sort „Tonda Gentile delle Langhe” ühenduse sordiametis. Registreerimistaotlus eeldas, et geograafiline viide Langhe piirkonnale tuli välja jätta ja asendada see botaanilise mõistega trilobata (kolmesagaraline). Uus sordinimi „Tonda Gentile Trilobata” avaldati ühenduse sordiameti ametlikus teatajas 16. augustil 2007. Muudetus hõlmab seega üksnes sordinime ning mitte sarapuupähklite „Nocciola del Piemonte” saamiseks kasutatava geneetilise materjaliga seotud sätteid.

3.2. Geograafiline piirkond:

Ühtlasi taotletakse teatavate tootmispiirkonna kommuunide nimedes esinenud trükivigade tõttu järgmiste nimede asendamist:

Colosso asemel Calosso, Revignasco d’Asti asemel Revigliasco d’Asti, Mezzomeniro asemel Mezzomerico.

3.3. Tootmismeetod:

Taotletud on ka istanduste maksimaalse istutustiheduse muutmist 420-lt 500-le puule. Nende pähklisalude jaoks, mis olid olemas enne 2. detsembri 1993. aasta riiklikku heakskiitvat õigusakti, on taotletud seevastu luba kehtestada maksimaalseks istutustiheduseks 650 puud hektari kohta, täpsustades, et olemasolevate puude asemele ei tohi uusi istutada ja puude väljasuremise või väljajuurimise korral peab uue pähklisalu puude tihedus jääma vahemikku 200–500 puud hektari kohta.

Istutustiheduse muutmist taotleti, kuna maaviljeluses on hakatud kasutama uusi masinaid, mis aitavad mehhaniseerida töid pinnase ettevalmistamisest saagi koristamiseni. Selleks et umbrohu hävitamisel, sarapuude tagasilõikamisel ja pähklite koristamisel saaks uuenduslikke masinaid kasutada, peab puuderidade vahel olema piisavalt ruumi, kuid samas saab masinatega töödelda kogu puuderivi, mille istutustihedus võib olla omakorda tihedam. Sellise istutussüsteemiga on tagatud ka korralik õhu liikumine aias, viljad ei jää liigselt varju ja päikesevalgus saab puule lähemale.

Siia lisandub asjaolu, et Piemontes on pähklikasvatus hästi arenev tegevusharu, mis levib eelkõige astangulistel, kehva mullaga ja lubjarikastel aladel. Pinnas mõjutab ka sarapuude vegetatiivset arengut: puude võra on tihedam ja puid võib tihedamalt istutada, ilma et see kahjustaks toote kvaliteeti. Viimastel aastatel on põllumajandustootjad eelistanud istutustihedust 6 × 4 ja 5 × 4, mille puhul saab viljelustöid teha mehhaniseeritult ja pähklite kindel kvaliteet on tagatud.

Taotlus lubada nende pähklisalude puhul, mis olid olemas enne 2. detsembri 1993. aasta riiklikku heakskiitvat õigusakti, kehtestada maksimaalseks istutustiheduseks 650 puud hektari kohta tuleneb sellest, et omal ajal asusid need pähklisalud istandustes, kus istutustihedus oli palju tihedam kui praegusel ajal. Kuna pähkleid korjati käsitsi, ei olnud vaja väga laia ridadevahet ning seetõttu oli ka istandus märksa tihedam.

Täpsustatakse, et hektari kohta kehtestatud maksimaalselt 3 500 kg suurune saagikus on jäänud kõikide pähklisalude puhul samaks olenemata sellest, kas istandik on rajatud enne ühendusepoolset heakskiitu või pärast seda.

Lauses „Istutusvahed ja viljelusviisid peavad jääma sellisteks nagu tavapäraselt kasutusel ning neid tuleb kohandada vastavalt sellele, kas tegemist on mitmetüvelise (põõsas) ja erandkorras ühetüvelise sarapuuvormiga” on sõna „erandkorras” keeruliselt mõistetav. Selleks et määrata täpsemalt kindlaks, kas tegemist võib olla mitmetüvelise või ühetüvelise vormiga, on sõna „erandkorras” välja jäetud ja asendatud sõnadega „ja/või”.

3.4. Märgistus:

Täpsustatud on, et koorimata või lahtiselt ja kooritud toodet turustatakse kottides, millel peab olema märgis.

Taotletud on asendada varasem nõue, mille kohaselt pidi märgisel olema „KGT tõenäoline logo”, nõudega, et märgisel peab olema „ühenduse KGT sümbol”.

Viimasena on taotletud asendada viide määrusele (EMÜ) nr 2081/92 viitega määrusele (EÜ) nr 510/2006.

3.5. Riiklikud nõuded:

Taotletud on lisada kõnealusesse punkti kogu teave nimetuse kohta, instituudi INOQ (Istituto Nord-Ovest Qualità Soc. Coop.) aadress ja andmed, kuna tegemist on asutusega, kellel on õigus teostada määruse (EÜ) nr 510/2006 artiklitega 10 ja 11 ettenähtud ametlikke kontrollimisi.

Lisaks on taotletud jätta välja tekst „põllumajandus-, toidu- ja metsandusministeeriumi tagatisega toode määruse (EMÜ) nr 2081/92 artikli 10 tähenduses” ja ekspordiks mõeldud partiide puhul tekst „toodetud Itaalias”, kuna kõnealuste tekstide sisu oli aegunud ja liigne.

3.6. Muu – Pakendamine:

Kui tegemist on koorimata pähklitega, tuleb lisada kuupäev (pähklite korjamisaastale järgneva aasta 31. detsember), enne mida peab toode olema pakendatud nii, et turustamisel on see veel täielikult värske.

KOONDDOKUMENT

NÕUKOGU MÄÄRUS (EÜ) nr 510/2006

„NOCCIOLA DEL PIEMONTE”/„NOCCIOLA PIEMONTE”

EÜ nr: IT-PGI-0217-0305-09.06.2009

KGT ( X ) KPN ( )

1. Nimetus:

„Nocciola del Piemonte”/„Nocciola Piemonte”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6 – Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

Kaitstud geograafilise tähisega „Nocciola del Piemonte”/„Nocciola Piemonte” on hõlmatud sorti „Tonda Gentile Trilobata” kuuluva sarapuu viljad. Vilja kolmetahuline tuum on ümar-koonuselise või osaliselt ümar-koonuselise kujuga; tuum on võrdlemisi erineva suurusega, jäädes vahemikku 17–21 mm; koor on keskmise paksusega, keskmiselt intensiivse pähklipruuni värvusega, mitte eriti läikiv ja tuhmimast otsapoolest kiirgab laiali rohkesti vähemärgatavaid heledamaid viirge. Seeme on erineva kujuga (ümar-koonusjas, neljatahuline ja mõnikord ovaalne), värvus on koore omast tumedam ja selle pealispind on kaetud ebemetega, seemne pind on rohkem või vähem kaetud õnarustega, mõõdud on veel ebaühtlasemad kui koore sees oleval pähklil, seemnekest (perisperm) on keskmise paksusega, kuid eraldub koore küljest lihtsalt, seemne tekstuur on tihe ja krõmpsuv. Maitse ja lõhn on peen ja püsiv. Kooritult on vilja saagikus 40–50 %.

Kaitstud geograafilise tähisega sarapuupähklid „Nocciola del Piemonte”/„Nocciola Piemonte” peavad kuuluma ühte järgmistest turustuskategooriatest.

Koorimata sarapuupähklid: viljad pähklisalust korjatud kujul, ainsaks töötlemisetapiks on olnud puhastamine ja võõrolluse eemaldamine; säilivusaja pikendamiseks on pähkleid ka nõuetekohaselt kuivatatud.

Kooritud sarapuupähklid: füüsilise töötlemise abil koortest vabastatud vilja tuumad, millel on ümber veel sulgjas seemnekest ja mille värvus on veidi tumedam kui koorel.

Röstitud sarapuupähklid: terviklikud või kergelt purunenud pähklituumad, mis on läbinud röstimisprotsessi ja millelt on seemnekest tervikuna või osaliselt eemaldatud.

Purustatud sarapuupähklid: toode on saadud juba röstitud tervete või osalt purunenud pähklituumade purustamisel, toote granulomeetria oleneb purustamise astmest, kuid jääb vahemikku 1–12 mm.

Sarapuupähklijahu: toode on saadud juba röstitud tervete või osaliselt purunenud pähklituumade purustamisel, toote granulomeetria oleneb purustamise astmest, kuid jääb vahemikku 250 mikromeetrit kuni 1 mm.

Sarapuupähklipasta: toode on saadud juba röstitud tervete või osaliselt purunenud pähklituumade purustamisel, toote granulomeetria oleneb purustamise astmest, kuid jääb alla 250 mikromeetri.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Sarapuupähkleid kasvatatakse allpool olevas punktis 4 määratletud geograafilises piirkonnas. Istandused on kantud kontrolliasutuse hallatavasse registrisse. Istandustes, kus kasvatatakse ühe- või mitmetüvelisi sarapuid, jääb istutustihedus vahemikku 200–500 puud hektari kohta. Nendes pähklisaludes, mis olid olemas enne 2. detsembri 1993. aasta riiklikku heakskiitvat õigusakti, on lubatud maksimaalne istutustihedus 650 puud hektari kohta ning olemasolevate puude asemele ei tohi istutada uusi ja puude väljasuremise või väljajuurimise korral peab uue pähklisalu puude tihedus jääma vahemikku 200–500 puud hektari kohta. Mõlemal juhul on ettenähtud maksimaalne saagikus 3 500 kg hektari kohta.

3.6. Erieeskirjad viilutamise, riivimise, pakendamise jm kohta:

Sarapuupähkleid „Nocciola del Piemonte”/„Nocciola Piemonte” tuleb turustada järgmise korra kohaselt:

a) koorimata pähklid peavad olema kõikides turustamisetappides vastavas kangast kotis. Erandkorras võib sarapuupähkleid lahtiselt turustada esimeses turustamisetapis, st tehingu puhul, mis toimub põllumajandustootja ja esimese ostja vahel, kes on ühtlasi töötlemis- ja/või pakendamisrajatiste omanik;

b) kooritud, röstitud, jahvatatud ja lõpptootena esitatavad sarapuupähklid peavad olema toitlustusalasele kasutusele vastavas pakendis.

Punktis b kindlaks määratud toodet võib turustada eelnevalt pakendatult või see tuleb pakendada müügihetkel.

Koorimata sarapuupähkleid tuleb pakendada enne pähklite korjamisaastale järgneva aasta 31. detsembrit.

3.7. Erieeskirjad märgistamise kohta:

Pakendil peab olema nimetus „Nocciola del Piemonte” ehk „Nocciola Piemonte”, millele järgneb väljend „Indicazione geografica protetta” (kaitstud geograafiline tähis) või IGP (KGT). Sarapuupähklite korjamisaasta märkimine on kohustuslik nii koorimata kui ka kooritud sarapuupähklite puhul.

Kooritud, röstitud ja/või jahvatatud toote märgisel peab olema ühenduse KGT-tähise sümbol.

Kui sarapuupähkleid „Nocciola del Piemonte”/„Nocciola Piemonte” kasutatakse toiduainete koostisosana, tuleb vastava toote märgisel tsiteerida lauset toote valmistamisel on kasutatud eranditult sarapuupähkleid „Nocciola del Piemonte”/„Nocciola Piemonte”. Koos nimetusega „Nocciola del Piemonte”/„Nocciola Piemonte” on keelatud kasutada mis tahes muud nimetust või lisada omadussõnu, välja arvatud viide sordile „Tonda Gentile Trilobata”.

4. Geograafilise piirkonna täpne määratlus:

Nimetusega „Nocciola del Piemonte”/„Nocciola Piemonte” hõlmatud tootmispiirkond asub täielikult Piemonte maakonnas, Alessandria, Asti, Biella, Cuneo, Novara, Torino ja Vercelli provintsides sarapuukasvatusega tegelevate kommuunide territooriumil.

5. Seos geograafilise piirkonnaga:

5.1. Geograafilise piirkonna eripära:

Sarapuupähklite „Nocciola del Piemonte”/„Nocciola Piemonte” geograafilist tootmispiirkonda iseloomustab künklik ja mägine pinnareljeef, sinna kuuluvad merepinnast 150–800 meetri kõrgusele jäävad orupõhjad ja mäejalamid. Kogu piirkonda iseloomustav madal viljakus, st orgaaniliste ja mineraalsete toitainete vähesus tuleneb suurest sademete hulgast (ligikaudu 900 mm aastas) ja maa väga järsust kallakust. Osutatud omadused muudavad kohalikud mullastiku- ja kliimatingimused teiste Piemonte maakonna aladega võrreldes väga erilisteks ja harvaesinevateks ning just sellistes tingimustes annab sort „Tonda Gentile Trilobata” parimat saaki.

5.2. Toote eripära:

Piemontes tehti sarapuupähkli kasvatusega algust XIX sajandi lõpus ning endiselt kasvatatakse seal üksnes sorti „Tonda Gentile Trilobata”, millele on iseloomulik keskmise paksusega seemnekest, mis röstimisel hõlpsasti tuuma küljest eraldub, ning tihe ja krõmpsuv tekstuur, samuti püsiv ja hõrk maitse ning lõhn.

Omadused, mida maiustustesektor sarapuupähklite „Nocciola del Piemonte”/„Nocciola Piemonte” puhul kõige enam hindab, on kolmetahulise tuuma koonuseline või osaliselt koonuseline kuju; pikerguste tuumade osakaal on peaaegu olematu; hea, kuni 50 %-ni ulatuv saagikus koorte eemaldamisel; kõrge saagikus röstimisel ja hõlpsasti eemaldatav seemnekest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Sarapuupähkleid „Nocciola del Piemonte”/„Nocciola Piemonte” saadakse üksnes sordist „Tonda Gentile Trilobata”. Sordi kaubanduslikud ja organoleptilised omadused, tänu millele on kõnealused sarapuupähklid tuntuks saanud, saavad täielikult välja kujuneda üksnes määratletud geograafilises piirkonnas, millele on iseloomulik väheviljakas pinnas ja suur sademete hulk. Kõnealuse sordi edust ajendatuna prooviti varasematel aegadel hakata sorti kasvatama muudes Itaalia pähklikasvatuspiirkondades. Paraku ei kandnud need jõupingutused vilja: sort ei kohanenud võõraste tingimustega või siis ei olnud teises piirkonnas kasvanud sordi viljad enam samade kaubanduslike ja organoleptiliste omadustega kui päritolupiirkonnas kasvanud pähklid. Määratletud piirkonnas kasvanud sarapuupähklid „Nocciola del Piemonte”/„Nocciola Piemonte” on oma organoleptiliste omaduste poolest tuntud alates XIX sajandi teisest poolest ning see on toonud omakorda kuulsust ka Piemonte kondiitritoodetesektorile. Alates XIX sajandi teisest pooles hakkas sarapuupähklite kaubandus tänu Itaalia esimeste kondiitriettevõtete arengule Piemontes õitsema. Tolleaegse mõne tuhande tsentnerini ulatunud koorimata pähklite aastatoodangu tarbisid ära väikesed kohalikud kondiitriettevõtted, kus valmistati peamiselt šokolaaditooteid. Sarapuupähklite koortest puhastamise võtsid ettevõtted enda peale. Tänu suurepärastele organoleptilistele omadustele kasvas sarapuupähklite „Nocciola del Piemonte”/„Nocciola Piemonte” kuulsus nii Itaalia kui ka välismaiste ettevõtjate seas kiiresti. Alates XX sajandi algusest hakati kõnealust toodet eksportima nii mitmetesse Euroopa riikidesse (Šveits, Saksamaa, Belgia) kui ka väljaspool Euroopat asuvatesse riikidesse (Tšiili, San Salvador ja Jaapan).

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Nocciola del Piemonte”/„Nocciola Piemonte” tunnustamise taotluse 2 aprilli 2009. aasta Itaalia Vabariigi Teatajas nr 77.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 93, 31.3.2006, lk 12.